|  |
| --- |
| Tässä dokumentissa on kuvattu ne asiat, jotka tulee työ- ja elinkeinoministeriön asetuksen kohdekatselmusten raportoinnista 41/2015 mukaan sisällyttää yrityksen energiakatselmuksen kohdekatselmusraporttiin. Dokumenttia voidaan käyttää pohjana kohdekatselmusraporttia laadittaessa. |

Yrityksen energiakatselmuksen kohdekatselmusraportti

[Katselmusvelvoitteen piirissä olevan yrityksen nimi]

[Katselmoitavan kohteen nimi]

[Raportin valmistumispäivämäärä]

# Perustiedot

Kohdekatselmusraportissa tulee olla vähintään seuraavat perustiedot:

 a) katselmusvelvoitteen piirissä olevan yrityksen nimi ja y-tunnus;

 b) katselmoitava kohde sekä kohteen yksilöivä nimi, osoite ja mahdollinen muu tarkentava sijaintitieto;

 c) katselmoitavan yrityksen toimialaluokka (TOL);

 d) yrityksen energiakatselmuksen vastuuhenkilön nimi, katselmoijanumero, yhteystiedot ja työnantaja;

 e) raportin valmistumispäivämäärä.

Jos kohdekatselmus tehdään katselmusvelvoitteen piirissä olevaan konserniin sisältyvään yritykseen, tulee raportin perustietoihin sisältyä myös kyseisen yrityksen nimi ja y-tunnus.

Jos katselmoitava kohde on rakennus, tulee raportin perustiedoissa todeta myös rakennustyyppi.

# Energian kulutus- ja kustannustiedot

Kohdekatselmusraportin tulee sisältää energian kulutus- ja kustannustiedot seuraavasti:

 a) katselmoitavan kohteen energian kulutus- ja kustannustiedot energialajeittain;

 b) energiankulutuksen jakautuminen yksityiskohtaisesti laiteryhmittäin tai kulutuskohteittain;

 c) sanallinen kuvaus energiakustannuksista, energiankulutuksesta ja energiankulutuksen jakautumisesta.

Katselmuskohteen energian kulutus- ja kustannustiedot on esitettävä kohdekatselmusvuotta edeltäviltä kolmelta täydeltä kalenterivuodelta vuosikulutuksina sekä kohdekatselmusta edeltävän 12 kuukauden osalta kuukausittaisina kulutuksina, jos tiedot ovat saatavilla ja se on tarkoituksenmukaista.

# Nykytilan kuvaus

Kohdekatselmusraportissa on energiankulutukseltaan ja -kustannuksiltaan merkittävimpien osakuormien tai -järjestelmien osalta soveltuvilta osin kuvattava seuraavat asiat:

 a) tarve ja käyttö;

 b) järjestelmän ja laitteen energiatehokkuus;

 c) ohjaustapa ja sen soveltuvuus sekä ohjauksen toimivuus;

 d) säätötapa ja sen soveltuvuus sekä säädön toimivuus;

 e) toimintaparametrit ja niiden tarkoituksenmukaisuus, kuten asetusarvot ja käyntiajat;

 f) energiatalouden tehostamismahdollisuudet.

Raportissa tulee kuvata katselmuskohteen energiankulutusseuranta sekä käyttö- ja huolto-organisaation toiminta energiatalouden kannalta sekä mahdolliset kehittämistoimenpiteet.

# Energiansäästötoimenpiteet

Energiansäästön toimenpide-ehdotukset on kuvattava kohdekatselmusraportissa niin tarkasti ja kattavasti, että yrityksellä on edellytykset tehdä toimenpiteistä toteutuspäätös, päätös toteutukseen tähtäävästä suunnittelutyöstä tai päätös muista vaadittavista toimenpiteistä.

Energiansäästön toimenpide-ehdotuksiin on soveltuvin osin sisällytettävä seuraavat tiedot:

 a) toimenpiteen kuvaus;

 b) suure, johon muutos vaikuttaa;

 c) suureen arvot ennen ja jälkeen ehdotetun toimenpiteen;

 d) energiankulutus energialajeittain ennen ja jälkeen ehdotetun toimenpiteen niiden energialajien osalta, joiden kulutukseen kyseinen toimenpide vaikuttaa;

 e) säästöarvio energialajeittain ennen ja jälkeen ehdotetun toimenpiteen;

 f) arvio toimenpiteen kokonaisinvestoinneista suunnittelu- ja käyttöönottokustannuksineen;

 g) toimenpiteen kannattavuuslaskelma;

 h) toimenpiteen mahdolliset muut vaikutukset, kuten vaikutukset tuotannon määrään, terveysvaikutukset ja huoltokustannukset.

Kohdekatselmusraportissa tulee soveltuvin osin esittää myös sellaiset energiansäästön toimenpide-ehdotukset, joista ei kohdekatselmuksen perusteella voi esittää täsmällisiä energiansäästö- ja investointilaskelmia.